कोरोना वायरस: 24 घंटे में 45951 नए मामले, संक्रमण की दर भी घटी, लेकिन वैक्सीन टीकाकरण में आई सुस्ती
पिछले 24 घंटों के दौरान देशभर में कुल 45941 नए मामले सामने आए हैं और 60729 लोग कोरोना से ठीक हुए हैं। पिछले 24 घंटों के दौरान देश में कोरोना के एक्टिव मामलों में 15595 की कमी आई है
नई दिल्ली। देश में कोरोना वायरस का संक्रमण पहले के मुकाबले काफी कम हुआ है, कोरोना के एक्टिव मामले भी लगातार कम हो रहे हैं और नए कोरोना मामले भी कम हो रहे हैं। लेकिन वैक्सीन के टीकाकरण के लिए पिछले 8 दिन में जितनी तेजी देखने को मिली थी उतनी रफ्तार से मंगलवार को टीकाकरण नहीं हुआ है। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान बुधवार सुबह 8 बजे तक देशभर में 36.51 लाख लोगों को ही वैक्सीन का टीका लग पाया है। 21 जुलाई से देश के वैक्सीन टीकाकरण अभियान को नए सिरे शुरू किया गया था और रोजाना 50 लाख से ऊपर टीके लगाए जा रहे ते लेकिन मंगलवार को टीकाकरण में सुस्ती देखने को मिली है। अबतक देशभर में कुल 33.28 करोड़ लोगों को वैक्सीन मिल चुकी है, हालांकि उनमें सिर्फ 5.88 करोड़ को ही वैक्सीन की दोनों डोज मिली हैं जबकि 27.40 करोड़ को अभी वैक्सीन की पहली डोज ही लग पाई है। कोरोना के मामलों की बात करें तो पिछले 24 घंटों के दौरान देशभर में कुल 45941 नए मामले सामने आए हैं और 60729 लोग कोरोना से ठीक हुए हैं। पिछले 24 घंटों के दौरान देश में कोरोना के एक्टिव मामलों में 15595 की कमी आई है और अब देश में 5.37 लाख एक्टिव कोरोना मामले बचे हैं। कोरोना के मरीजों की जांच के लिए पिछले 24 घंटों के दौरान देशभर में 19.60 लाख टेस्ट किए गए हैं और उसमें 45941 लोग पॉजिटिव मिले हैं, यानि संक्रमण की दर घटकर 2.34 प्रतिशत तक आ गई है। देश जिस रफ्तार से कोरोना के मामले कम हुए हैं, उस रफ्तार से कोरोना कोरोना की मृत्यु दर नहीं घटी है, बल्कि उल्टे मृत्यु दर में बढ़ोतरी हुई है। पिछले 24 घंटों के दौरान भी देश में कोरोना की वजह से 817 लोगों की जान गई है, अबतक यह वायरस देश में 398454 लोगों की मौत का कारण बन चुका है।